**סילבן אדמס** (באנגלית: **Sylvan Adams**; נולד ב-1 בנובמבר 1958) הוא איש עסקים ומיליארדר יהודי קנדי-ישראלי, פילנתרופ, אחד מארבעת ילדיו של המיליארדר ניצול השואה מרסל אדמס. בשנת 2022 העריך מגזין פורבס ישראל את הונו האישי בכ-2.2 מיליארד דולר.

ביוגרפיה
--------

סילבן נולד בקוויבק סיטי לאנני ומרסל אדמס, ניצולי שואה אשר לחמו גם במלחמת העצמאות. התגורר במונטריאול.

קריירה
------

רוב הונו של אדמס הוא מעסקי חברת הנדל"ן איברוויל פיתוח, שנוסדה על ידי אביו. למד מנהל עסקים באוניברסיטת טורונטו. בשנות ה-90 של המאה העשרים התמנה למנכ"ל החברה וניהל אותה במשך 25 שנה.

פילנתרופיה
----------

סילבן אדמס נחשב כאחד הפילנתרופים הבולטים בישראל וכישראלי היחידי נכון להיום החתום על יוזמת ה־Giving Pledge, היוזמה של וורן באפט וביל גייטס אשר חותמיה מתחייבים לתרום את מרבית הונם בעודם בחיים למטרות פילנתרופיות שונות.

בשנת 2009 יסד את קרן משפחת אדמס. הקרן תורמת למטרות הקשורות לפיתוח הספורט בישראל ובקנדה ולקידום דימויה של ישראל בעולם.

על שמו של אדמס קרוי פרס בוני ציון המוענק מדי שנה לעולים חדשים על תרומתם לקידום מדינת ישראל.

אדמס אחראי להגעת טורניר הג'ירו ד'איטליה 2018 לישראל.

אדמס תרם לבנייתו של ולודרום סילבן אדמס, מתקן הוולודרום הראשון בישראל והשני במזרח התיכון, ולסלילתו של שביל אופניים בפארק הירקון אשר נקרא על שמו. שביל אופניים זה הוא חלק מאופנידן, רשת שבילי אופניים המתוכננים להיבנות בגוש דן.

אדמס תרם להקמתו של המכון האוניברסיטאי הראשון בישראל למצוינות בתחום הספורט, שנחנך ב-2017 באוניברסיטת תל אביב ונקרא על שמו.

ב-2019 תרם למרכז הרפואי איכילוב 100 מיליון ש"ח להקמת מרכז לרפואה דחופה חדש. כמן כן, אדמס תרם גם להקמת בית חולים לילדים להשתלות לב בבית החולים וולפסון.

באירוויזיון 2019 מימן את הופעתה של מדונה בגמר האירוויזיון באקספו תל אביב, מימון שהוערך במיליון דולר.

בנובמבר 2019 הביא לישראל את נבחרות ארגנטינה ואורוגוואי למשחק ידידות שנערך באצטדיון בלומפילד.

אדמס אחראי להבאת משחקי הסופרקאפ הצרפתי בשנת 2021 ובשנת 2022, וכן משחק ידידות בין אתלטיקו מדריד ויובנטוס שתוכנן להיערך באצטדיון בלומפילד אך בוטל בעקבות מבצע עלות השחר.

במאי 2022 לאחר הטבח באלעד נעתר לבקשת ראש העיר ישראל פרוש והודיע כי יתרום לקרן לפיתוח העיר אלעד כמיליון דולר לטובת השלמת שביל האופניים סובב אלעד.

בשנת 2023 נבחר להדליק משואה בטקס הדלקת המשואות בהר הרצל לרגל שנת ה-75 למדינת ישראל.

בדצמבר 2023 הודיע על תרומה של 100 מיליון דולר, שתתפרס על פני עשר שנים, לאוניברסיטת בן גוריון בנגב.

### חיים אישיים

בשנות השמונים התנדב בקיבוץ חצור, שם גם הכיר את רעייתו. בסוף שנות השלושים לחייו החל להתאמן ברכיבת אופנים ולהתחרות במרוצי אופניים על פי גילו. בין השאר זכה 17 פעמים בתחרות המסטר של קוויבק וב-6 מדליות בתחרות המכביה. 

ב-2023 זכה בתואר אלוף עולם כפול ברכיבה לגילאי 65 עד 69 במירוץ לאופני כביש וברכיבה נגד השעון.

אדמס עלה לישראל בסוף שנת 2015 ומתגורר בתל אביב.

אדמס הוא אחד מבעלי קבוצת רכיבת האופניים ישראל - פרמייר טק.

גלריה
-----

* פודיום מרוץ כביש גברים בית גוברין אליפות ישראל 2016. סילבן אדמס, אחד מהספונסרים של קבוצת "סייקלינג אקדמי", שרוכביה זכו בשלושת המקומות הראשונים במרוץ, עומד מימין לפודיום ואוחז בגביעפודיום מרוץ כביש גברים בית גוברין אליפות ישראל 2016. סילבן אדמס, אחד מהספונסרים של קבוצת "סייקלינג אקדמי", שרוכביה זכו בשלושת המקומות הראשונים במרוץ, עומד מימין לפודיום ואוחז בגביע
* שלט בשביל האופניים על שם סילבן אדמס בפארק הירקוןשלט בשביל האופניים על שם סילבן אדמס בפארק הירקון
* אדמס מעניק את הגביע לעומר גולדשטיין ואחרים בפודיום של מרוץ אורים, 2019אדמס מעניק את הגביע לעומר גולדשטיין ואחרים בפודיום של מרוץ אורים, 2019
* בית החולים החדש לילדים ע"ש סילבן אדמס בבית חולים וולפסוןבית החולים החדש לילדים ע"ש סילבן אדמס בבית חולים וולפסון
* הוולודרום הלאומי על שם סילבן אדמסהוולודרום הלאומי על שם סילבן אדמס

קישורים חיצוניים
----------------

ויקישיתוף מדיה וקבצים בנושא **סילבן אדמס** בוויקישיתוף
* יאיר קטן, סילבן אדמס יורה: "ישראל היא המותג שלי, עזבתי חיים נוחים בקנדה", באתר ynet, 31 ביולי 2021
* איתי זהוראי, ‏משימת חייו: סילבן אדמס מציב סטנדרט חדש של פילנתרופיה בישראל, באתר "פורבס ישראל", 1 בספטמבר 2022

הערות שוליים
------------

1. ↑  איתי זהוראי, רשימת עשירי ישראל לשנת 2022, פורבס ישראל
2. ↑  *ולתפארת: טקס המשואות הממלכתי מהר הרצל*, נבדק ב-2023-04-25
3. ↑  סמדר סלטון, בא לשכונה מיליארדר חדש, באתר ישראל היום, 8 ביולי 2016
4. ↑  איתי זהוראי, משימת חייו: סילבן אדמס מציב סטנדרט חדש של פילנתרופיה בישראל, פורבס ישראל
5. ↑  מיטל ר. פישמן, מעוררי השראה: הוענק פרס בוני ציון לעולים שתרמו למדינה, באתר ynet, 28 בנובמבר 2022
6. ↑  אתר למנויים בלבד איתמר קציר, סילבן אדמס, האיש שהביא לישראל את אירוע הספורט הכי גדול שנערך כאן, באתר הארץ, 12 בדצמבר 2017
7. ↑  אורן אהרוני, נחשף הוולודרום בתל אביב, באתר ynet, 1 במאי 2018
8. ↑  מערכת ספורט היום, הסייקלינג אקדמי חנכה את הוולדרום הראשון במזרח התיכון, באתר ישראל היום, 1 במאי 2018
9. ↑  נחנך מכון סילבן אדמס - המכון האוניברסיטאי הראשון בישראל למצוינות בספורט, באתר tau.inwise.net
10. ↑  "קומטק" ממשיכה בהכנות ל"שבוע האלופות" עם יובנטוס ואתלטיקו מדריד, באתר וואלה!‏, 28 ביולי 2022
11. ↑  לאור המצב הבטחוני: המשחק בין אתלטיקו מדריד ליובנטוס בוטל, באתר וואלה!‏, 6 באוגוסט 2022
12. ↑  אסי ממן, סילבן אדאמס יתרום להקמת שביל אופניים באלעד, באתר ynet, 16 במאי 2022
13. ↑  אסייג, קהלני, בלאט ומפקד דובדבן ישיאו משואה: "שאף אחד לא ישבש את הטקס", באתר ynet, 16 באפריל 2023
14. ↑  שחר אילן, המיליארדר סילבן אדמס תרם 100 מיליון דולר לפיתוח אוניברסיטת בן גוריון, באתר כלכליסט, 4 בדצמבר 2023
15. ↑  דאבל לסילבן אדמס באליפות העולם בסקוטלנד, באתר ערוץ הספורט, 7 באוגוסט 2023